Diari Oficial de la Generalitat Valenciana


Sumari del DOGV 2671, del 19-01-1996 (1996/837295)

ORDRE de 29 de desembre de 1995, de la Conselleria de Treball i Afers Socials, mitjançant la qual es regulen els tallers d'integració sociolaboral (TIS), dirigits a col·lectius amb especials dificultats d'inserció i s'estableix el procediment general per a l'atorgament d'ajudes durant l'exercici de 1996.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/29/(3)/dof/vci/html**

### Dades del document

Número de DOGV
:   2671

Data del DOGV
:   19-01-1996

Secció del DOGV
:   DISPOSICIONS GENERALS

Número del document
:   1996/837295


Data del document
:   29-12-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 29 de desembre de 1995, de la Conselleria de Treball i Afers Socials, mitjançant la qual es regulen els tallers d'integració sociolaboral (TIS), dirigits a col·lectius amb especials dificultats d'inserció i s'estableix el procediment general per a l'atorgament d'ajudes durant l'exercici de 1996.   
La Conselleria de Treball i Afers Socials, d'acord amb les posicions europees en matèria d'ocupació, ha dissenyat una planificació tendent a inserir laboralment col·lectius amb especials dificultats d'accés al mercat de treball.  
Entre els esmentats grups figuren els aturats de llarga durada, als quals ja ha estat dedicada l'Ordre de 22 de novembre de 1995, de la Conselleria de Treball i Afers Socials, per la qual s'estableix un programa de formació ocupacional destinat específicament a col·lectius d'inserció laboral complexa, preferentment aturats de llarga durada majors de 40 anys (Programa Formació amb Salari), dones soles amb fills i joves sense experiència laboral prèvia.  
A les seues dificultats ordinàries, aquests grups afegeixen problemes específics quan habiten en barris d'acció preferent. En aquest últim cas i pel que fa als menors de 30 anys sense experiència laboral prèvia, les dificultats d'inserció no es redueixen a la seua integració en el mercat laboral ordinari: sovint pateixen grues problemes d'adaptació o inserció laboral.  
Per contribuir a resoldre aquesta problemàtica social, un pas previ per a la inserció laboral, la Generalitat Valenciana impulsa l'experiència coneguda com a tallers d'integració sociolaboral (TIS), amb els objectius de formar els participants, prioritàriament veïns de barris d'acció preferent, des d'un punt de vista professional-ocupacional i ensenyar-los a adquirir hàbits de treball i convivència, ajudant-los a desenvolupar i a afirmar la seua maduresa personal.  
Per tot això, en connexió amb el que s'estableix en el Pla Econòmic Valencià per al període 1994-99 i fent ús de les facultats que em confereix la Llei 5/1983, de 30 de desembre, de Govern Valencià, i el Decret 262/1995, de 29 d'agost, pel qual s'aprova el Reglament Orgànic i Funcional de la Conselleria de Treball i Afers Socials,  
ORDENE  
Article 1. Programes de tallers d'integració sociolaboral (TIS)  
Són objecte de desenvolupament d'aquesta ordre els programes de creació i manteniment de tallers d'integració sociolaboral (TIS), que tenen com a finalitat la capacitació professional i l'accés al mercat de treball de persones amb dificultats específiques d'inserció sociolaboral, mitjançant la superació de les mancances formatives i educatives que n'impedisquen la plena integració social.  
Aquests es desenvoluparan prioritàriament en barris d'acció preferent.  
Article 2. Objectius dels tallers d'integració sociolaboral.  
Els TIS són programes de formació professional dirigits a col·lectius amb especials dificultats d'integració sociolaboral orientats a la consecució dels següents objectius:  
a) Ampliar la formació dels seus destinataris mitjançant l'adquisició de coneixements propis dels ensenyaments bàsics a fi de facilitar la seua incorporació a la vida activa.  
b) Preparar els participants per a l'exercici d'activitats professionals en oficis o ocupacions concordes amb els seues capacitats i expectatives personals, especialment en aquells sectors de l'activitat econòmica amb majors possibilitats d'inserció sociolaboral.  
c) Adquirir hàbits de treball i convivència, així com desenvolupar i afermar la seua maduresa personal, posant-los en disposició de participar en el mercat laboral i en les activitats socials i culturals.  
Article 3. Característiques dels tallers d'integració sociolaboral  
A fi d'assolir els objectius enumerats en el punt anterior, els TIS tindran l'estructura següent:  
a) La durada dels programes oscil·larà entre 800 i 1.100 hores lectives, amb una jornada de 7 hores diàries en jornada partida i en calendari laboral, llevat que, justificadament, se sol·licite una durada diferent de la jornada per raó dels col·lectius al qual aquests es dirigisquen, la qual cosa es farà constar expressament en la resolució aprovatòria.  
En tot cas, l'acció formativa haurà de concloure abans del 30 de novembre de 1996. Si no és possible la realització dels tallers amb el nombre d'hores abans exposat, es faculta la Comissió de TIS per a proposar la reducció d'aquestes d'ofici o a instància de l'entitat sol·licitant.  
b) Els TIS hauran d'atendre, necessàriament, cadascuna de les següents àrees:  
- àrea de Formació Professional Específica, a la qual es dedicaran 23 hores setmanals.  
- àrea de Formació i Orientació Laboral, a la qual es dedicaran 2 hores setmanals.  
- àrea de Formació Bàsica, a la qual es dedicaran 6 hores setmanals.  
- Tutoria i Activitats Complementàries, a la qual es dedicaran 4 hores setmanals.  
Aquesta distribució horària podrà ser objecte d'alteració en el projecte d'actuació presentat quan, a parer de l'entitat, es requerisca una adaptació d'aquestes a les característiques dels participants en el taller.  
Article 4. Participants  
4.1 Podran participar en els TIS totes aquelles persones que, a parer de l'equip de serveis socials de la zona on residisquen, tinguen dificultats d'inserció sociolaboral i que siguen menors de 30 anys, preferentment, sense experiència laboral prèvia. D'aquest col·lectiu tindran prioritat d'accés els residents en barris d'acció preferent.  
4.2 Les persones participants en aquests programes hauran de ser aturades i constar com a tals en les oficines d'ocupació.  
Article 5. Composició dels grups  
Aquests programes es desenvoluparan en grups de 15 participants. Quan en cap d'aquests grups s'integren alumnes amb discapacitat, el nombre màxim serà de 12 i no es podran incorporar per programa més de tres participants d'aquestes característiques.  
Els programes destinats, exclusivament, a persones amb discapacitat es desenvoluparan en grups amb un mínim de 5 alumnes i un màxim de 10.  
Article 6. Modalitats  
Les modalitats dels programes a què es destinen les ajudes regulades en aquesta ordre, que tindran sempre com a referent la connexió amb el món del treball, seran les següents:  
a) Modalitat amb pràctiques en empreses: l'àrea de Formació Professional Específica combinarà la formació en el mateix centre amb la realització d'un programa de pràctiques en un centre de treball. Les esmentades pràctiques es regiran per l'establit en els articles 7 i 25 d'aquesta ordre.  
b) Modalitat amb pràctiques en el centre formatiu: quan l'àrea de Formació Professional Específica es realitze en exclusiva en el mateix centre formatiu.  
Article 7. Pràctiques en empreses  
La finalitat d'aquestes pràctiques és complementar els coneixements teoricopràctics que adquiriran els participants en el Programa durant el seu desenvolupament.  
Les entitats promotores hauran de fer constar aquest punt en l'imprés de sol·licitud de subvenció.  
Article 8. Finançament dels programes i pagament de la subvenció  
8.1 Les línies pressupostàries a càrrec de les quals es finançarà aquest programa seran publicades per la Conselleria de Treball i Afers Socials, mitjançant una resolució, en el Diari Oficial de la Generalitat Valenciana, una vegada aprovats els pressupostos de la Generalitat Valenciana per a l'exercici de 1996.  
8.2 El pagament de la subvenció concedida, que seguirà les prescripcions establides en la Llei de Pressupostos de la Generalitat per a l'exercici de 1996 seguirà el procediment següent:  
8.2.1 Transferències corrents:  
- Començada l'acció formativa i complida per part de l'entitat l'obligació d'aportar la llista de participants en el programa, l'acta de selecció, informe dels serveis socials de la zona, en el qual es farà constar que els participants reuneixen els requisits que figuren en l'article 4, apartat 4.1, la documentació justificativa d'havers subscrit l'assegurança d'accidents i de responsabilitat civil i, en els casos que escaiga, el certificat acreditatiu de trobar-se al corrent en les obligacions tributàries i amb la Seguretat Social, es procedirà al pagament del 30% de la subvenció concedida en concepte de transferències corrents.  
- El percentatge restant de la subvenció es farà efectiu en finalitzar l'acció formativa, després de la presentació de la declaració de despeses originades per la seua realització, firmada pel representant de l'entitat en el model que a aquest efecte es facilitarà, així com els documents justificatius corresponents al pagament d'alumnes; salaris del professorat o, si s'escau, del servei docent extern; i les despeses de Seguretat Social a càrrec de l'entitat col·laboradora quan haurà contractat els professors per compte d'altri, amb obligació de la seua afiliació i/o alta en la Seguretat Social. L'esmentada declaració i la justificació que s'adjuntarà, realitzada amb les finalitats establides en l'article 47 del Text Refós de la Llei d'Hisenda Pública de la Generalitat Valenciana, s'haurà d'efectuar en el termini màxim d'un mes comptador des de l'endemà de l'acabament del programa i els òrgans competents per a la concessió de les ajudes podran sol·licitar a l'entitat l'aportació de tots els documents que calga per dur a cap la correcta fiscalització dels fons destinats a l'execució dels projectes aprovats i se li concedirà per a això un termini màxim de 10 dies hàbils.  
8.2.2 Transferències de capital.  
El pagament de les subvencions atorgades en concepte d'inversió es realitzarà contra la justificació de l'obra o adquisició d'equipament. L'entitat haurà d'aportar una memòria d'actuacions en la sol·licitud de subvenció.  
8.3. Sense perjudici del que estableix el punt anterior i per al cas que, per un acord motivat del Consell, es concedisca la possibilitat d'anticipar el 100% de la subvenció concedida, s'estableix la necessitat que l'entitat beneficiària de la subvenció garantisca l'esmentada bestreta mitjançant l'aportació d'un aval per l'import de la quantitat anticipada. Tot això, sense perjudici del que disposa la normativa específica d'aplicació a les entitats locals en matèria de prestació de garanties.  
8.4. En virtut del que estableix l'article 47.8 de la Llei d'hisenda Pública de la Generalitat Valenciana, l'import de les subvencions regulades en aquest article en cap cas no podrà ser de tal quantia que, aïlladament o en concurrència amb subvencions o ajudes d'altres ens públics o privats, supere el cos de l'activitat que desenvoluparà el beneficiari.  
Article 9. Quantia de les subvencions per realització de tallers d'inserció sociolaboral  
Es podran atorgar subvencions als projectes de creació i manteniment de TIS, fins un total de 13 milions de pessetes, pels següents conceptes:  
1. En TIS de nova creació que requerisquen realitzar inversions en instal·lacions, maquinària i utillatge, es podran atorgar subvencions de fins a 2.500.000 pessetes per projecte. Les inversions s'hauran de detallar en el projecte d'actuació i destinar-se exclusivament a les necessitats de l'especialitat exigida.  
2. En TIS de nova creació i en els ja existents es podran atorgar subvencions per despeses de professorat i personal de suport de fins a 5.500.000 pessetes per projecte.  
3. En concepte d'assegurança d'accidents i de responsabilitat civil es podran atorgar subvencions de fins a 100.000 pessetes per projecte.  
4. Els participants podran rebre una assignació econòmica, en concepte d'assistència, per un import de fins a 2.000 pessetes per alumne i dia assistit. En aquest concepte es podran atorgar subvencions de fins a 4.750.000 pessetes per projecte.  
5. En TIS de nova creació i en els ja existents es podran atorgar en concepte de despeses en material fungible i d'altres despeses generals fins a 2.500.000 pesssetes per projecte.  
Article 10. Entitats promotores  
10.1 Podran presentar sol·licituds d'ajuda per realització d'aquestes programes:  
- Les entitats locals, bé directament o bé a través de les societats regulades en els articles 103 a 105 del Reial Decret Legislatiu 781/1986, de 18 d'abril.  
- Les entitats públiques.  
- Les entitats privades sense ànim de lucre.  
10.2 Les entitats locals podran realitzar la gestió del programa a través de les organitzacions regulades en l'apartat primer d'aquest article i caldrà efectuar la justificació de la seua necessitat en el projecte d'actuació presentat. La Direcció General de Formació i Inserció Professional autoritzarà o denegarà aquesta, mitjançant una resolució, en virtut de l'exposat en l'article 17 d'aquesta ordre.  
En tot cas, la responsabilitat de la correcta execució i justificació del projecte formatiu serà de l'entitat sol·licitant, que haurà de complir, en els termes establits en la resolució de concessió de l'ajuda, amb els objectius proposats.  
La col·laboració entre ambdues entitats no es podrà realitzar de manera que aporte benefici econòmic a l'entitat sol·licitant.  
Article 11. Requisits generals de les entitats  
Les entitats promotores hauran de reunir, per poder accedir a les ajudes regulades en aquesta ordre, els requisits següents:  
a) Exercir la seua activitat en la Comunitat Valenciana i realitzar l'acció subvencionada dins del seu àmbit territorial.  
b) Acreditar, prèviament al cobrament de la subvenció, que es troben al corrent en les seues obligacions tributàries i amb la Seguretat Social o, si s'escau, aportar la documentació justificativa d'estar exempts o no subjectes a les esmentades obligacions.  
L'esmentada acreditació es realitzarà en la forma prevista en l'Ordre de 7 de gener de 1991, de la Conselleria d'Economia i Hisenda sobre el compliment d'obligacions tributàries i amb la Seguretat Social per part dels beneficiaris de subvencions a càrrec dels pressupostos de la Generalitat Valenciana (DOGV de 5 de febrer de 1991) i queden exonerades de l'esmentada acreditació les entitats locals, organismes autònoms i empreses públiques de la Generalitat segons l'establit en l'article 6 de l'esmentat text normatiu.  
Article 12. Termini de presentació de sol·licituds  
Les sol·licituds, que es formalitzaran en el model normalitzat existent a aquest efecte en les direccions territorials de Treball, i que s'inclou com a annex I en aquesta ordre, haurà de presentar-se en els 30 dies naturals comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
La presentació s'efectuarà en la Conselleria de Treball i Afers Socials, passeig de l'Albereda, 16, València, o en els registres de les direccions territorials d'Alacant (c/ Pintor Llorenç Casanova, 6); Castelló de la Plana (plaça de Maria Agustina, 1); i València (av. Baró de Càrcer, 36), sense perjudici del que estableix l'article 38 de la Llei 30/92, de Règim Jurídic de les Administracions Públiques i del Procediment Administratiu Comú.  
Article 13. Documentació que cal aportar  
Juntament a les sol·licituds, les entitats promotores aportaran la documentació següent:  
13.1 Projecte d'actuació i del programa que es desenvoluparà, segons el model que s'adjunta en l'annex 2.  
13.2 Certificat de l'equip social de base on es farà constar la necessitat d'una acció formativa de les característiques dels TIS i una llista de, si més no, 15 possibles participants i la seua adequació al que disposa l'article 4 d'aquesta ordre.  
13.3 Escriptura de constitució de l'entitat en els casos en què escaiga.  
13.4 Acreditació de la personalitat de qui subscriu la sol·licitud i, si s'escau, poders del representant de l'entitat, mitjançant el DNI i la certificació escaient.  
13.5 Fitxa de manteniment de tercers.  
13.6 Certificat acreditatiu d'estar al corrent en les obligacions tributàries i amb la Seguretat Social o una certificació d'exempció de l'esmentada obligació.  
13.7 En compliment de l'article 47.d. de la Llei d'Hisenda Pública de la Generalitat Valenciana, l'entitat promotora haurà de comunicar l'obtenció de subvencions o d'ajudes per a la mateixa finalitat, procedent de qualssevol administracions o ens públics.  
Article 14. Tramitació  
Les direccions territorials de Treball trametran, immediatament després de la seua recepció, a la Comissió de TIS les sol·licituds presentades, a fi que aquestes siguen valorades per l'esmentada Comissió, regulada en l'article 15 d'aquesta ordre.  
La Direcció General de Formació i Inserció Professional, de la Conselleria de Treball i Afers Socials, requerirà a les entitats la reparació de les errades detectades en un termini de 10 dies hàbils des de la notificació del requeriment, amb l'advertiment que si no ho fan així, se'ls podrà considerar decaiguts en el seu dret, amb els efectes establits en l'article 76.3 de la Llei 30/92, de Règim Jurídic de les Administracions Públiques i del Procediment Administratiu Comú.  
Article 15. Comissió de Tallers d'Integració Sociolaboral  
15.1 La Comissió de TIS és l'encarregada de la valoració de les sol·licituds dels programes de l'article 1 d'aquesta ordre, i realitza la proposta de resolució i té l'alta inspecció del correcte desenvolupament d'aquests. El seu funcionament es regirà pel règim previst per als òrgans col·legiats en el capítol 2 del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
15.2 La seua composició serà la següent:  
- President: exercirà les funcions de president de la Comissió, el director general de Formació i Inserció Professional, o la persona en qui delegue.  
- Vicepresident: exercirà les funcions de vicepresident de la comissió el director general d'Ordenació i Innovació Educativa de la Conselleria d'Educació i Ciència, o la persona en qui delegue.  
- Vocals: existiran quatre vocals, amb la següent distribució:  
· Dos tècnics de la Direcció General de Formació i Inserció Professional.  
· Un tècnic de la Direcció General d'Ordenació i Innovació Educativa i Política Lingüística.  
· Un tècnic de la Direcció General de Serveis Socials.  
- Secretari: exercirà les funcions de secretari un dels quatre vocals designats, que serà nomenat per la Comissió de TIS, en la sessió constitutiva.  
Podran acudir, amb veu però sense vot, a la Comissió de TIS, les persones que designe el director general de Formació i Inserció Professional, que exerciran funcions d'assessorament en l'estudi i la valoració dels projectes presentats; així com representants dels sindicats més representatius segons la legislació vigent.  
Article 16. Valoració de les sol·licituds  
La Comissió de TIS valorarà les sol·licituds presentades tenint en compte els criteris següents:  
- Qualitat del projecte d'actuació presentat.  
- Col·lectius atesos i grau de dificultat de la seua inserció.  
- Aportacions que realitza o articula l'entitat promotora.  
- Aptitud del professorat i la seua polivalència, la qual haurà de ser fonamentada en el punt corresponent del projecte d'actuació.  
- Grau de compliment i d'adequació dels resultats als projectes de TIS realitzats en 1995.  
- Percentatge d'inserció laboral dels TIS realitzats en 1995.  
Article 17. Resolucions  
Les resolucions de les sol·licituds dels programes de TIS escauran al director general de Formació i Inserció Professional i el termini màxim de resolució de 45 dies hàbils des de l'endemà de l'acabament del termini de presentació d'instàncies.  
Si en aquest termini no es produeix una resolució expressa, s'entendrà aquesta estimada, sempre que existisca crèdit pressupostari per a satisfer-la, d'acord amb l'establit en els articles 43 i 44 de la Llei de Règim Jurídic de les Administracions Públiques i del Procediment Administratiu Comú, sense perjudici de l'obligació que, en tot cas, té l'administració de resoldre.  
Les resolucions podran subvencionar despeses originades durant l'exercici de 1996, sempre que cadascun dels conceptes subvencionats s'ajuste als preceptes d'aquesta ordre.  
Contra les resolucions de la Direcció General de Formació i Inserció Professional, que no exhaureixen la via administrativa, es podrà interposar un recurs ordinari davant el conseller de Treball i Afers Socials en el termini d'un mes des de la notificació d'aquella, en els termes establits en l'article 114 i següents de l'esmentada Llei de Règim Jurídic de les Administracions Públiques i del Procediment Administratiu Comú.  
Article 18. Inici del programa i documentació de seguiment  
18.1 Les entitats promotores hauran d'iniciar el programa en un termini de 30 dies comptadors des de la notificació de la resolució aprovatòria.  
Per al correcte seguiment de les accions, hauran de formalitzar i trametre a la Direcció General de Formació i Inserció Professional la documentació següent:  
- En el termini de 15 dies des de l'inici del programa:  
· Carta de l'entitat en què opta per una modalitat de pagament.  
· Relació de participants en el programa segons l'imprés normalitzat existent a aquest efecte.  
· Acta de selecció incloent els criteris utilitzats per l'entitat per a la selecció dels participants.  
· Assegurança d'accidents i de responsabilitat civil, o documentació que acredite la sol·licitud cursada per a la seua obtenció.  
· Certificat de l'equip de serveis socials on es manifeste l'adequació del col·lectiu al que disposa l'article 4 d'aquesta ordre.  
· Certificat de minusvalidesa en els casos en què escaiga.  
· Certificat acreditatiu d'estar al corrent en les obligacions tributàries i amb la Seguretat Social o un certificat d'exempció de l'esmentada obligació.  
- Durant la realització del programa:  
· Relació mensual d'altes i baixes de participants en el programa, en el cas en què es produïsquen.  
· Control d'assistència mensual dels alumnes signat pel coordinador.  
· Així mateix, es trametran mensualment les llistes diàries d'assistència corresponents, signats pels alumnes.  
- A l'acabament del programa:  
· Acta d'acabament del programa, segons l'imprés normalitzat, memòria del programa segons el model normalitzat que es facilitarà després de la resolució i la justificació de despeses de transferències corrents. Tot això s'haurà de presentar en un termini màxim d'un mes des de l'endemà de l'acabament del programa.  
18.2 Si es produeix durant el transcurs del programa una modificació per baixes en el nombre de participants, l'entitat promotora ocuparà aquestes amb les persones que, en el procés de selecció, queden en llista d'espera. Si, no obstant el que s'ha exposat anteriorment, l'equip docent considera que, atesa la complexitat o el temps transcorregut des de l'inici de l'execució del programa, aquestes altes no són operatives, es comunicarà aquesta circumstància a la Direcció General de Formació i Inserció Professional.  
18.3 Qualsevol circumstància que implique una alteració substancial en l'execució del programa haurà de ser comunicada, immediatament i per escrit, a la Direcció General de Formació i Inserció Professional que, a la vista d'aquesta, resoldrà el que escaiga.  
Article 19. Descripció de les àrees formatives del taller d'integració sociolaboral  
Les diferents àrees del TIS hauran de complir les finalitats següents:  
a) àrea de Formació Professional Específica. Tindrà per finalitat preparar els participants per a la incorporació a la vida activa en l'exercici de llocs de treball que no requerisquen el títol de tècnic de Formació Professional de grau mitjà.  
A fi de facilitar l'acreditació i la revalidació, si s'escau, amb la formació professional reglada d'altres tipus d'oferta, els seus continguts s'organitzaran adoptant una estructura modular.  
b) àrea de Formació i Orientació Laboral. Estarà encaminada a familiaritzar els participants amb el marc legal de condicions de treball i de relacions laborals de l'àmbit professional de l'especialitat corresponent i a dotar-los dels recursos i de l'orientació necessària per a la recerca d'un lloc de treball, l'ocupació associada o l'autoocupació.  
c) àrea de Formació Bàsica. Tindrà per finalitat oferir als participants la possibilitat d'adquirir o d'afermar els coneixements i capacitats generals bàsiques, relacionats amb els objectius i continguts de l'ensenyament obligatori, que són necessaris per a aconseguir la inserció social i laboral satisfactòria i, si s'escau, per a la continuació dels estudis especialment en els cicles formatius de Formació Professional de grau mitjà. Es procurarà que els continguts i la metodologia s'adapten a les condicions i expectatives particulars de cada alumne i a la professió específica del programa.  
d) Activitats complementàries. Tindran per objecte oferir a l'alumnat la possibilitat de mantenir activitats esportives i culturals que, alhora que contribuïsquen a la consecució de les finalitats dels programes, afavorisquen l'adquisició d'hàbits positius en relació al gaudi de l'oci i del temps lliure. Aquestes activitats es programaran en funció de les característiques de cada grup d'alumnes i, sempre que serà possible, amb la seua participació.  
e) Acció tutorial. Constitueix un element inherent a l'activitat educativa i es desenvoluparà permanentment al llarg de tot el procés formatiu dels joves. L'esmentada acció inclourà activitats concretes de grup, en l'horari establit, amb objectius i continguts que faciliten el desenvolupament personal, especialment en relació amb aspectes tals com l'autoestima i la motivació, la cooperació, integració i implicació social i l'adquisició d'habilitats socials.  
Article 20. Formadors  
20.1 Per a desenvolupar els TIS les entitats promotores hauran de disposar, com a mínim, del professorat següent:  
- Un expert en l'àrea de Formació Professional Específica, preferentment amb coneixements polivalents teoricopràctics. Els esmentats coneixements s'hauran d'acreditar mitjançant la documentació suficient que demostre l'experiència en l'especialitat elegida.  
- Un mestre de Primària o, si no n'hi ha, personal capacitat per a desenvolupar l'àrea de Formació Bàsica, que assumirà les tasques de coordinació del programa. L'esmentada capacitat s'haurà d'acreditar mitjançant la documentació suficient que demostre l'experiència formativa i de treball amb col·lectius amb dificultats d'inserció sociolaboral.  
20.2 Les tasques del personal anteriorment esmentat seran la formació, la tutela, el seguiment i l'avaluació dels participants, tant en l'apartat de Formació Professional Específica com en el de formació complementària.  
20.3 En el desenvolupament de la modalitat 1 es realitzarà un seguiment, per part de l'esmentat equip, en els mateixos centres de treball on els alumnes realitzaran les pràctiques, a fi de verificar el compliment dels objectius del programa.  
20.4 En els programes en què participen alumnes amb discapacitat es podrà disposar de la intervenció d'altres professionals d'acord amb les característiques d'aquells i aquest aspecte es farà constar en el projecte d'actuació.  
Article 21. Difusió d'activitats  
En totes aquelles activitats subvencionades que comporten divulgació, difusió o publicació, caldrà fer-hi constar expressament el patrocini de la Conselleria de Treball i Afers Socials de la Generalitat Valenciana, atenint-se a les instruccions cursades a aquest efecte per la Direcció General de Formació i Inserció Professional.  
Article 22. Avaluació i certificació dels participants  
22.1 L'avaluació dels participants en els TIS serà contínua i es farà prenent com a referència els objectius establits per l'equip de formadors en les àrees establides en l'article 19 d'aquesta ordre.  
Es realitzarà una avaluació inicial en la qual s'estudiarà el nivell d'accés de l'alumnat quant a actituds, capacitats i coneixements bàsics, de forma que el procés d'ensenyament aprenentatge puga adquirir el caràcter individualitzat que aquests programes requereixen.  
Durant el desenvolupament del programa, cada professor farà el seguiment i l'avaluació del component formatiu que s'impartirà i deixarà constància per escrit dels resultats de l'esmentada avaluació contínua en les sessions de seguiment i avaluació que l'equip educatiu realitzarà periòdicament, supervisades pel coordinador del programa.  
22.2 Als participants en el TIS, els serà expedida per la Conselleria de Treball i Afers Socials un certificat on constarà el nombre total d'hores formatives cursades i les qualificacions obtingudes en les àrees de Formació Bàsica, de Formació i Orientació Laboral i per a cadascun dels mòduls de l'àrea de Formació Especial Específica. Els esmentats certificats seran formalitzats per l'entitat sol·licitant a la fi del TIS, fent-hi constar els mòduls formatius desenvolupats i es trametran a la Direcció General de Formació i Inserció Professional per a ser signats.  
Les qualificacions s'expressaran per mitjà d'una escala numèrica, d'1 a 10, sense decimals, i s'hi consideraran positives les qualificacions iguals o superiors a 5.  
22.3 La Conselleria de Treball i Afers Socials es reserva el dret de comprovar la capacitació dels participants en el programa.  
Article 23. Obligacions de les entitats promotores  
Les entitats promotores estaran obligades al desenvolupament de les actuacions següents:  
23.1 Aportació dels recursos necessaris per al desenvolupament del programa, amb fonament en la resolució aprovatòria i en el projecte presentat per l'entitat.  
23.2 Realització dels programes formatius amb els requisits i condicions establits en la resolució aprovatòria i en aquesta ordre.  
Qualsevol variació substancial en el contingut del programa formatiu s'haurà de comunicar, prèviament, a l'administració atorgadora i, sols en el cas que existisca aprovació expressa d'aquesta, es podrà dur a cap en els termes que es concreten.  
23.3 Subjecció de l'entitat promotora a la supervisió, per part del personal de la Conselleria de Treball i Afers Socials, de les accions aprovades i a les actuacions de control financer que escaiguen a la Intervenció General.  
23.4 Justificació, davant l'administració atorgadora, de l'adscripció dels fons destinats als fins per als quals aquests van ser atorgats, en els termes establits en l'article 47 de la Llei d'Hisenda Pública de la Generalitat Valenciana, en aquesta ordre i en la resolució aprovatòria.  
23.5. Tramesa, després de l'acabament del programa, d'una memòria en què es farà constar l'evolució d'aquest, les actuacions realitzades per a aconseguir els objectius d'inserció previstos i totes les consideracions que s'estimen oportunes a fi que siga avaluada, per la Conselleria de Treball i Afers Socials, la viabilitat de les accions en futurs exercicis. L'esmentada memòria s'haurà de trametre a la Comissió de TIS, sítia a València, al passeig de l'Albereda, número 16, en un termini màxim d'un mes des de l'acabament, i serà elaborada segons l'esquema que es facilitarà després de la resolució.  
23.6 Es prendrà en consideració per a futures programacions el grau d'inserció professional assolit per l'entitat. Aquesta adjuntarà, perquè siga comprovat per la Conselleria de Treball i Afers Socials, i en un termini màxim de tres mesos des de l'acabament de l'acció, un informe sobre el grau d'inserció aconseguit i els contractes realitzats pels participants en les diferents accions i servirà per a açò qualsevol modalitat de les establides en l'Estatut dels Treballadors.  
Article 24. Conseqüències de l'incompliment de les obligacions  
Es podrà procedir a la minoració proporcional i a exigir el reintegrament parcial o total de les quantitats concedides, i a l'exigència de l'interés de demora des del moment del pagament de la subvenció, en els supòsits que es detallen tot seguit:  
1. Incompliments en la realització dels programes o la no-execució d'aquests.  
2. No-justificació de la destinació dels fons adjudicats o la incorrecta justificació d'aquests.  
3. Obstrucció o falta de col·laboració en la tasca fiscalitzadora de l'administració.  
4. Incompliment de l'obligació o falta de col·laboració d'aportar la memòria d'acabament del programa.  
5. Qualsevol altra causa que supose incompliment de les condicions imposades als beneficiaris amb motiu de la concessió de la subvenció.  
Article 25. Característiques específiques de les pràctiques en empreses  
Són característiques específiques de les pràctiques en empreses, les següents:  
1. No generen relació juridicolaboral entre els participants i l'empresa o organització empresarial col·laboradora en el projecte.  
2. Els programes de la formació pràctica en empreses presentades hauran de contenir les següents característiques:  
a) Descripció del contingut de les pràctiques professionals que es desenvoluparan, el qual necessàriament ha de correspondre a l'àrea de coneixements que estan adquirint els participants en els tallers d'inserció.  
b) El sistema de tutories serà dut a cap pel personal tècnic de l'empresa on es desenvoluparà el programa formatiu pràctic, i aquest tutelarà les activitats que realitzaran els participants en coordinació amb l'equip de formadors, segons que disposa l'article 20 d'aquesta ordre.  
c) S'adjuntarà un informe favorable dels representants dels treballadors de l'empresa en la qual es desenvoluparan les pràctiques sol·licitades.  
DISPOSICIó ADDICIONAL  
Primera  
Per al supòsit que les entitats promotores, una vegada aprovada mitjançant resolució la realització del taller d'integració sociolaboral, renuncien a aquesta, la Direcció General de Formació i Inserció Professional podrà reassignar els crèdits alliberats per a la realització d'un altre programa formatiu seguint l'ordre, taxativament establit per la Comissió de Valoració en la corresponent llista d'espera.  
Segona  
El termini de 45 dies hàbils previst en l'article 17 no es computarà més que des de la publicació de la resolució a què es refereix l'article 8.1.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 29 de desembre de 1995  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI